Document ID: 32005R0568

UREDBE KOMISIJE (ES) št. 568/2005
z dne 14. aprila 2005
o spremembi Uredbe (ES) št. 1159/2003 o podrobnih pravilih uporabe za uvoz trsnega sladkorja v okviru določenih carinskih kvot in preferencialnih sporazumov za tržna leta 2003/2004, 2004/2005 in 2005/2006 in o spremembi Uredb (ES) št. 1464/95 in (ES) št. 779/96
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1260/2001 z dne 19. junija 2001 o skupni ureditvi trgov za sladkor (1) in zlasti členov 22(2) ter 39(6) Uredbe,
ob upoštevanju Uredbe Sveta (ES) št. 1095/96 z dne 18. junija 1996 o izvajanju koncesij, določenih v Seznamu CXL, sestavljenem po zaključku pogajanj v okviru člena XXIV:6 GATT (2), in zlasti člena 1 Uredbe,
ob upoštevanju naslednjega:
(1)
Izkušnja o uporabi Uredbe Komisije (ES) št. 1159/2003 (3) v tržnem letu 2003/2004, ki je bilo prvo obdobje dobave, je pokazala, da je treba izboljšati podrobna pravila za uporabo iz navedene uredbe, zlasti kar zadeva metodo določitve količin obveznosti dobave za preferenčni sladkor s poreklom iz AKP - Indije.
(2)
Za zagotovitev predvidljivosti, potrebne za gladko potekanje komercialnih dejavnosti, mora Komisija pred pričetkom obdobja zadevne dobave začasno določiti količine obveznosti dobave po postopku iz člena 42(2) Uredbe (ES) št. 1260/2001.
(3)
Med dobavo, ko so podrobnosti o količinah, dostavljenih v predhodnih letih, na voljo, je treba določiti te količine ob upoštevanju morebitne spremembe, ko so na voljo točni podatki. Brez vpliva na preiskave, ki jih je treba izvesti, je treba v okviru določitve količin obveznosti dobave določiti tudi metodo za obravnavo nominalnih količin uvoznih dovoljenj, za katera ni bilo mogoče določiti dejanskega uvoza v Skupnost.
(4)
Uredbo (ES) št. 1159/2003 je treba zato ustrezno spremeniti.
(5)
Ukrepi, predvideni s to uredbo, so v skladu z mnenjem Upravljalnega odbora za sladkor -
SPREJELA NASLEDNJO UREDBO:
Člen 1
Člen 9 Uredbe (ES) št. 1159/2003 se nadomesti z naslednjim:
„Člen 9
1. Komisija po postopku iz člena 42(2) Uredbe (ES) št. 1260/2001 določi količine obveznosti dobave za vsako zadevno državo izvoznico v skladu s členoma 3 in 7 Protokola AKP, členoma 3 in 7 Sporazuma z Indijo in členoma 11 in 12 te uredbe.
2. Določitev količin obveznosti dobave za eno obdobje dobave:
(a)
je določena začasno pred 1. majem pred zadevnim obdobjem;
(b)
je sprejeta pred 1. februarjem zadevnega obdobja;
(c)
je po potrebi prilagojena med zadevnim obdobjem, če novi podatki to zahtevajo, in zlasti za razrešitev ustrezno utemeljenih posebnih primerov.
Obveznosti dobave, ki se upoštevajo za izdajo dovoljenj iz člena 4, so enake količinam, določenim na podlagi prvega pododstavka, po potrebi prilagojene v skladu s sklepi, sprejetimi v skladu s členoma 3 in 7 Protokola AKP in Sporazuma z Indijo.
3. Količine obveznosti dobave so določene v skladu s členoma 3 in 7 Protokola AKP, členoma 3 in 7 Sporazuma z Indijo in tudi členoma 11 in 12 te uredbe, zlasti ob upoštevanju:
(a)
dobav, dejansko zavedenih v obdobju prejšnjih dobav;
(b)
količin, prijavljenih kot količine, ki niso mogle biti dobavljene, v skladu s členom 7 Protokola AKP in Sporazuma z Indijo.
Če nominalne količine, za katere so bila izdana uvozna dovoljenja, presegajo količine dobave, dejansko zabeležene za prejšnja obdobja dobave, ne glede na rezultate preiskave, ki jih morajo izvesti pristojni organi, se nominalne količine dovoljenj, za katere se dejanski uvoz v Skupnost ni mogel ugotoviti, dodajo količinam iz točke (a) prvega pododstavka.
4. Prilagoditve iz točke (c) odstavka 2 lahko vključujejo prenose količin med obdobjema zaporedne dobave, če to ne povzroči motenj pri preskrbi, kakor je navedeno v členu 39 Uredbe (ES) št. 1260/2001.
5. Celotne količine obveznosti dobave za vsako dobavno obdobje za različne zadevne države izvoznice se uvozijo kot preferenčni sladkor s poreklom iz AKP-Indije v okviru obveznosti dobave po dajatvi nič.
Obveznost dobave za tržna leta 2003/2004, 2004/2005 in 2005/2006 ima naslednjo številko naročila: ‚preferenčni sladkor s poreklom iz AKP-Indija: št. 09.4321’.“.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. aprila 2005

Labels: 3
17